Nang Bakisah: Amang BBAnggap Tunggul
DI Kampung Pajukungan, pas kabalujuran pacangan ada kunjungan matan Kacamatan. Maka, nang kaya dihabarakan, nang datang pacangan langkap wan unsur muspidanya.
Kabalujuran Pambakal Kampung Pajukungan, Suanang Yadi Ebor, haratan gagaringan. Lalu ai hidin minta tulung wan staff hidin, gasan manarima wan mambari sambutan bila acara kaina.
Dikiyau ai lih Pambakal Suanang Yadi Ebor wan Utuh Jagau ka rumah. Sualnya ada nang parlu dipandirakan. Nang sual kadatangan buhan kacamatan nitu pang.
Singkat kisah, singkat tali salawar, datang jua Utuh Jagau ka rumah Pambakal Suanang Yadi Ebor. “Tuh…, kita imbah isuk nitu kadatangan tamu panting matan kacamatan,” jer Pambakal Suanang Yadi Ebor.
Mandam Utuh Jagau. Kada lawas manyahuti jua pang inya. “Inggih, limbah nitu napa nang pacang ulun siapakan gasan manyambut tamu tarhurmat nitu, bus?” Utuh Jagau manyahuti.
Pina bapikir satumat Pambakal Suanang Yadi Ebor. Gagaringan, sawat haja inya mahabisakan dua bilah ruku gasan bapikir, napang nang pacang diulah Utuh Jagau, samantara inya pacangan kada kawa umpat hadir.
“Unda…, limpahakan samunyaan urusan wan nyawa Tuh ai. Tamasuk sual bapidatu panyambutan, nyawa haja kaina nang manyampaiakan, nang kaya di kantur disa jua!” jar Pambakal Suanang Yadi Ebor.
Mandagum dada Utuh Jagau. Napang disuruh bapidatu. “Hah…! Asa kada bisa ulun pambakal ai bapidatu nang kaya urang. Amun gawian nang lain, ulun siap haja,” jar Utuh Jagau pina bingung.
Sigap Pambakal Suanang Yadi Ebor mamadahi. “Unda padahi nyawalah. Sagala kunsip pidatu sudah unda ulah gasan nyawa. Wan ada sadikit lagi unda mamadahi. Apabila nyawa bapidatu, jangan gugup. Anggap haja tamu barataan di ruangan kantur disa tu tunggul!” jar Pambakal Suanang Yadi Ebor pulang.
Himung Utuh Jagau mandangar kaitu. “Amun kaya nangitu siap haja ulun,” Utuh Jagau manyanggupi.
Pas hari tamu tarhurmat datangan, langsung ai Utuh Jagau bapidatu di muka bubuhan tamu. “Bapa Camat Banua Hujung Tanah yang saya hurmati, bapak dan ibu unsur muspida dan samua undangan yang saya cintai. Salamat datang di Kampung Pajukungan…,” jar Utuh Jagau.
“Muhun maaf yang tak terhingga…,” jar Utuh bapidatu, “Pada kesempatan ngini, Pambakal lagi sakit. Ulih karena nitu, saya ditunjuk mewakili beliau. Dan, ada pesan beliau kamarian pas ulun bailang. Kepada saya, beliau berpesan, bahwa kalian semua ini saya anggap tunggul!” jar Utuh Jagau.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn